CELEX: 32017R2415
Language: hu
Date: 2017-12-21 00:00:00
Title: A Tanács (EU) 2017/2415 rendelete (2017. december 21.) a szomáliai helyzet tekintetében egyes természetes vagy jogi személyekkel, szervezetekkel vagy testületekkel szemben hozott különleges korlátozó intézkedések bevezetéséről szóló 356/2010/EU rendelet módosításáról

22.12.2017   
            
            
               HU
            
            
               Az Európai Unió Hivatalos Lapja
            
            
               L 343/33
            
         A TANÁCS (EU) 2017/2415 RENDELETE
   (2017. december 21.)
   a szomáliai helyzet tekintetében egyes természetes vagy jogi személyekkel, szervezetekkel vagy testületekkel szemben hozott különleges korlátozó intézkedések bevezetéséről szóló 356/2010/EU rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikkére,
   tekintettel a Szomáliával szembeni korlátozó intézkedésekről szóló 2010/231/KKBP határozat módosításáról szóló, 2017. december 21-i (KKBP) 2017/2427 határozatra (1),
   tekintettel az Európai Unió külügyi és biztonságpolitikai főképviselője és az Európai Bizottság együttes javaslatára,
   mivel:
   
               (1)
            
            
               A Tanács 2010. április 26-án elfogadta a 356/2010/EU rendeletet (2), amely – a későbbiekben módosított ENSZ Biztonsági Tanácsa1844 (2008) sz. ENSZ BT-határozat előírásainak megfelelően – bizonyos különleges korlátozásokat vezet be a rendelet I. mellékletében meghatározott természetes és jogi személyekkel, szervezetekkel és testületekkel szemben.
            
         
               (2)
            
            
               Az Egyesült Nemzetek Biztonsági Tanácsa 2017. november 14-én elfogadta a 2385 (2017) sz. ENSZ BT-határozatot. A vagyoni eszközök befagyasztására és a szomáliai sürgős szükségleteket kielégítő humanitárius segítségnyújtás időbeli eljuttatásához kapcsolódó pénzeszközök biztosítására vonatkozó mentesség tekintetében a 2385 (2017) sz. ENSZ BT-határozat fenntartotta a 2244 (2015) sz. ENSZ BT-határozat által bevezetett „az Egyesült Nemzetek Szervezete Szomáliára vonatkozó humanitárius reagálási tervében részt vevő nem kormányzati szervezeteket” hivatkozást, „a Szomáliára vonatkozó egységes ENSZ-felkérésben részt vevő nem kormányzati szervezeteket”-re való hivatkozás helyett.
            
         
               (3)
            
            
               A Tanács 2017. december 21-én elfogadta a (KKBP) 2017/2427 tanácsi határozatot annak érdekében, hogy a fenti ENSZ BT-határozat módosítását tükrözze.
            
         
               (4)
            
            
               Ez a módosítás a Szerződés hatálya alá tartozik, ennélfogva – különösen a valamennyi tagállam által történő egységes alkalmazásának biztosítása céljából – a végrehajtásához uniós szintű jogszabály szükséges.
            
         
               (5)
            
            
               A 356/2010/EU rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 356/2010/EU rendelet 4. cikke (1) bekezdésének helyébe a következő szöveg lép:
   
      „(1)   A 2. cikk (1) és (2) bekezdését nem kell alkalmazni azon pénzeszközök és gazdasági erőforrások hozzáférhetővé tételére, amelyek azt hivatottak biztosítani, hogy a szomáliai sürgős szükségleteket kielégítő humanitárius segítségnyújtás az ENSZ-en, annak szakosodott ügynökségein és programjain, valamint az ENSZ Közgyűlésében megfigyelői státussal rendelkező, Szomáliában humanitárius segítséget nyújtó humanitárius szervezeteken és azok végrehajtással megbízott partnerein keresztül – ideértve az Egyesült Nemzetek Szervezete Szomáliára vonatkozó humanitárius reagálási tervében részt vevő, két- vagy többoldalú finanszírozás keretében működő nem kormányzati szervezeteket is – időben eljusson a térségbe.”
   
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 21-én.
      
         
            a Tanács részéről
         
         
            az elnök
         
         M. MAASIKAS
      
   
   
      (1)  Lásd e Hivatalos Lap 78. oldalát.
   
      (2)  A Tanács 356/2010/EU rendelete (2010. április 26.) a szomáliai helyzet tekintetében egyes természetes vagy jogi személyekkel, szervezetekkel vagy testületekkel szemben hozott különleges korlátozó intézkedések bevezetéséről (HL L 105., 2010.4.27., 1. o.).